Predkladacia správa

Podľa § 108 ods. 1 zákona č. 400/2009 Z. z. o štátnej službe a o zmene a doplnení niektorých zákonov štátnemu zamestnancovi vo verejnej funkcii určuje plat ten, kto ho zvolil, vymenoval alebo poveril, ak osobitný predpis neustanovuje inak. 
 
Podľa § 3 ods. 2 zákona č. 608/2003 Z. z. o štátnej správe pre územné plánovanie, stavebný poriadok a bývanie a zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov prednostov krajských stavebných úradov vymenúva a odvoláva vláda Slovenskej republiky na základe návrhu ministra výstavby a regionálneho rozvoja Slovenskej republiky.
 
V súlade s § 111 písm. b) zákona č. 400/2009 Z. z. o štátnej službe a o zmene a doplnení niektorých zákonov patrí štátnemu zamestnancovi zvýšenie platovej tarify podľa § 84 ods. 1 písm. b) za služobnú prax od prvého dňa kalendárneho mesiaca, v ktorom dosiahol ďalší rok služobnej praxe započítanej podľa § 85.
 
Z uvedeného dôvodu predkladám vláde návrh na určenie platových náležitostí dvom prednostom krajských stavebných úradov dňom 1. februára 2010 a 1. marca 2010.
 
Materiál, vzhľadom na jeho charakter, nebol predmetom pripomienkového konania.